ΓΡΑΠΤΗ ΕΡΩΤΗΣΗ E-3006/97 υποβολή: Roberta Angelilli (NI) προς την Επιτροπή (1η Οκτωβρίου 1997)

Θέμα: Παρουσία επικινδύνων απορριμμάτων σε εγκαταλειφθείσα αποθήκη της χημικής βιομηχανίας Zucchet στη Ρώμη

Στις 9 Δεκεμβρίου 1996 ο δήμος Ρώμης, αποφάσισε με την δέουσα συνδικαλιστική εντολή να φροντίσει την εκκένωση από όλα τα απορρίμματα της αποθήκης και εργαστηρίου αναλύσεων της ιταλικής χημικής βιομηχανίας Zucchet, που έχει πλέον περιέλθει σε αχρηστία, στη Ρώμη οδός Pian Due Torri (περιοχή Magliana).

Στην περιοχή εκείνη πράγματι, δίπλα στον ποταμό Τίβερη, σε μια αθλητική εγκατάσταση και σε ορισμένες κατοικίες, διαπιστώθηκε η παρουσία εκατοντάδων μεταλλικών βαρελιών, δοχείων και σάκων με ουσίες των οποίων η ταυτότητα δεν έχει εξακριβωθεί.

Ωστόσο, παρά την ως άνω εντολή, ουδείς ασχολήθηκε με την εφαρμογή της και τα απορρίμματα εξακολουθούν να παραμένουν στην πρώην αποθήκη παρά τις ανησυχητικές εκθέσεις της τοπικής υγειονομικής επιχείρησης Rm D που επισημαίνουν την ανάγκη να εξακριβωθεί η ταυτότητα των εν λόγω ουσιών στα απορρίμματα.

Υπό το πρίσμα των ανωτέρω ερωτάται η Επιτροπή:

- Η υπόθεση αυτή δεν συνεπάγεται παραβίαση της Οδηγίας 96/61/ΕΚ ((ΕΕ L 257 της 10.10.1996, σελ. 26.)) σχετικά με την πρόληψη της ρύπανσης, ιδίως δε του Άρθρου 3 Παράγραφος ΣΤ που καθορίζει ότι τα κράτη μέλη λαμβάνουν τα αναγκαία μέτρα ώστε κάθε εγκατάσταση να είναι διαχειριζόμενη εις τρόπον ώστε να αποφεύγεται οποιοσδήποτε κίνδυνος ρύπανσης κατά την οριστική παύση της δραστηριότητας, ο δε χώρος να αποκαθίσταται κατά τρόπον ικανοποιητικό;

- Η περίπτωση αυτή δεν αποτελεί παραβίαση της Οδηγίας 91/689/ΕΟΚ ((ΕΕ L 377 της 31.12.1991, σελ. 20.)) σχετικά με τη διαχείριση των επικινδύνων απορριμμάτων;

- Εάν, στην περίπτωση που εξακριβωθούν παραβιάσεις των κοινοτικών κανονισμών σχετικά με το περιβάλλον, η Επιτροπή προτίθεται να παρέμβει στις ιταλικές αρχές ώστε να διασφαλισθεί η τήρηση του Νόμου;

Aπάντηση της κας Bjerregaard εξ ονόματος της Επιτροπής (11 Νοεμβρίου 1997)

Το Αξιότιμο Μέλος του Κοινοβουλίου αναφέρει ότι, παρά την ύπαρξη ειδικού διατάγματος με ημερομηνία 9 Δεκεμβρίου 1996, τα απόβλητα που παράγονται από τη χημική βιομηχανία Zucchet αποθηκεύονται ακόμη σε δοχεία και σάκκους που περιέχουν άγνωστης ταυτότητας ουσίες.

Η οδηγία 75/442/ΕΟΚ περί αποβλήτων, όπως τροποποιήθηκε από την οδηγία 91/156/ΕΟΚ ((ΕΕ L 78 της 26.3.1991. )) απαγορεύει την εγκατάλειψη, την ταφή ή την μη ελεγχόμενη διάθεση αποβλήτων. Επιπλέον, η εν λόγω οδηγία απαιτεί από τα κράτη μέλη να εξασφαλίζουν ότι τα απόβλητα ανακτώνται ή διατίθενται χωρίς να προκύπτουν κίνδυνοι για την υγεία του ανθρώπου και χωρίς να χρησιμοποιούνται διαδικασίες ή μέθοδοι επιβλαβείς για το περιβάλλον.

Η οδηγία 91/681/ΕΟΚ περί επικινδύνων αποβλήτων ((EE L 377 της 31.12.1991. )) απαιτεί από τα κράτη μέλη να εξασφαλίζουν ότι, σε κάθε χώρο όπου διενεργείται αποθήκευση επικίνδυνων αποβλήτων, αυτή καταγράφεται και ταυτοποιείται. Επιπλέον, η εν λόγω οδηγία απαγορεύει, εν γένει, την ανάμειξη επικίνδυνων αποβλήτων με άλλα επικίνδυνα απόβλητα ή με άλλα απόβλητα, ουσίες ή υλικά. Κατά την αποκομιδή, μεταφορά και προσωρινή αποθήκευση, τα απόβλητα πρέπει να είναι καταλλήλως συσκευασμένα και επισεσημασμένα, σύμφωνα με τα ισχύοντα διεθνή και κοινοτικά πρότυπα.

Οι ιταλικές αρχές οφείλουν να εξασφαλίζουν την συμμόρφωση με τις ανωτέρω απαιτήσεις, και η Επιτροπή θα αποστείλει σε αυτές σχετική επιστολή.